O‘ZBEKISTON RESPUBLIKASI OLIY MAJLISI DEPUTATLARINING GUVOHNOMASI VA KO‘KRAK NIShONI TO‘G‘RISIDA

O‘zbekiston Respublikasi Oliy Majlisining Kengashi qaror qiladi:
 1. “O‘zbekiston Respublikasi Oliy Majlisi deputatining guvohnomasi to‘g‘risidagi Nizom” tasdiqlansin (ilova qilinadi).
 2. O‘zbekiston Respublikasi Oliy Majlisi deputati guvohnomasining tavsifi tasdiqlansin (ilova qilinadi).
 3. O‘zbekiston Respublikasi Oliy Majlisi deputati guvohnomasining transportda bepul yurish huquqini beradigan ilova varaqasining tavsifi tasdiqlansin (ilova qilinadi).
 4. “O‘zbekiston Respublikasi Oliy Majlisi deputatining ko‘krak nishoni to‘g‘risidagi Nizom” tasdiqlansin (ilova qilinadi).
 5. O‘zbekiston Respublikasi Oliy Majlisi deputati ko‘krak nishonining tavsifi tasdiqlansin (ilova qilinadi).
 Tashqi ko‘rinishi Oliy Majlis deputatining ko‘krak nishoniga aynan o‘xshash bo‘lgan ko‘krak nishonlari tayyorlanishiga yo‘l qo‘yilmaydi.
 6. Oliy Majlis Kotibiyati guvohnomalar va ko‘krak nishonlari shu yilning 5-mayidan kechikmay topshirilishini ta’minlasin.
 1. O‘zbekiston Respublikasi Oliy Majlisi deputatining guvohnomasi Oliy Majlis deputatining O‘zbekiston Respublikasi Konstitutsiyasi va boshqa qonunlar bilan belgilab qo‘yilgan vakolatini tasdiqlovchi hujjatdir.
 2. Guvohnoma Oliy Majlis deputatiga O‘zbekiston Respublikasi Oliy Majlisi Raisi yoki uning o‘rinbosari tomonidan O‘zbekiston Respublikasi Oliy Majlisi deputatning vakolatini to‘g‘ri deb topganidan keyin muvaqqat guvohnoma o‘rniga beriladi.
 Oliy Majlis deputatiga guvohnoma bilan bir vaqtda yo‘lovchi tashiydigan transportning hamma turlarida (taksidan va transport boshqa turlarining buyurtma yo‘nalishlaridan tashqari) bepul yurish huquqini beruvchi guvohnomaning ilova varaqasi ham beriladi.
 3. Oliy Majlis deputati o‘ziga berilgan guvohnomadan o‘z vakolat muddati davomida foydalanadi.
 O‘zbekiston Respublikasi Oliy Majlisining vakolat muddati tugaganidan keyin guvohnoma deputat etib saylangan shaxsda qoladi.
 Oliy Majlis deputatining vakolati muddatidan ilgari to‘xtatilgan taqdirda guvohnoma O‘zbekiston Respublikasi Oliy Majlisi Kotibiyatining Umumiy bo‘limiga qaytarilishi kerak.
 O‘zbekiston Respublikasi Oliy Majlisi deputatining guvohnomasi 100 X 70 millimetr kattalikdagi to‘q qizil rangli qattiq charm muqovali kitobcha ko‘rinishiga ega. Guvohnomaning old tomoni chap qismining yuqorisiga — O‘zbekiston Respublikasi Davlat gerbining metall tasviri o‘rnatilgan, pastda gerbdan o‘ngroqda uch satrda: “O‘zbekiston Respublikasi Oliy Majlisi” so‘zlari “Yubileynaya” deb ataluvchi poligrafiya zarvarag‘i bilan bosib tushirilgan.
 Guvohnoma ichki so‘l tomoni chap qismining yuqorisiga O‘zbekiston Respublikasi Davlat gerbining tasviri tushirilgan, pastroqda esa, besh satrda — Oliy Majlis chaqirig‘ini ko‘rsatuvchi raqam, “chaqiriq” so‘zi, shuningdek Oliy Majlis saylangan vakolati tugaydigan yilni ko‘rsatuvchi raqamlar joylashgan.
 Guvohnoma so‘l tomoni o‘ng qismining yuqorisiga bir satrda “O‘zbekiston Respublikasi” so‘zlari, pastroqda “Guvohnoma” so‘zi yozilgan bo‘lib, undan o‘ngroqqa guvohnomaning tartib raqami qo‘yiladi.
 Ushbu matndan pastroqda alohida satrda deputatning familiyasi, ismi va otasining ismi, shuningdek ikki satrda: “O‘zbekiston Respublikasi Oliy Majlisining deputatidir” degan matn yoziladi.
 Guvohnomaning so‘l tomonidagi matnlar lotin harflarida yoziladi. “Chaqiriq” so‘zi lotin harflarida yozilib, kirillitsada takrorlanadi.
 Guvohnoma ichki o‘ng tomonining chap qismida deputatning 30 X 40 millimetr kattalikdagi rangli fotosurati joylashadi. Fotosurat o‘ng tomonining pastki burchagiga Oliy Majlisning gerbli muhri bosiladi.
 Guvohnoma o‘ng tomonining yuqori qismida bir satrda: “O‘zbekiston Respublikasi” so‘zlari, pastroqda bir satrda “Guvohnoma” so‘zi yozilgan bo‘lib, undan o‘ngroqda guvohnomaning tartib raqami qo‘yiladi.
 Ushbu matndan pastroqda alohida satrda deputatning familiyasi, ismi va otasining ismi, shuningdek ikki satrda: “O‘zbekiston Respublikasi Oliy Majlisining deputatidir” degan matn yoziladi.
 Deputatning fotosurati tagiga: “O‘zbekiston Respublikasi Oliy Majlisining Raisi” degan matn yoziladi, Oliy Majlis Raisining imzosi, ismi va otasining ismi bosh harflari, familiyasi qo‘yiladi.
 Guvohnomaning o‘ng tomonidagi matn kirillitsada yoziladi. Guvohnoma muqovasining ichki tomonlari och sarg‘ish rangdagi maxsus qog‘ozdan tayyorlangan va shaffof plyonka bilan qoplangan.
 O‘zbekiston Respublikasi Davlat gerbi rangli tasvirda bosiladi. Oliy Majlis chaqirig‘ini, saylangan hamda vakolati tugaydigan yillarni ko‘rsatuvchi raqamlar, “O‘zbekiston Respublikasi” va “chaqiriq” so‘zlari, gerbli muhr qizil rangda, qolgan matn esa, qorada beriladi.
 Guvohnomaning o‘ng tomonida Oliy Majlis deputatiga yo‘lovchilar tashuvchi transportning barcha turlarida (taksidan va transport boshqa turlarining buyurtma yo‘nalishlaridan tashqari) bepul yurish huquqini beruvchi guvohnomaning ilova varaqasi maxsus qincha bor.
 O‘zbekiston Respublikasi Oliy Majlisi deputati guvohnomasining transportda bepul yurish huquqini beradigan ilova varaqasi 80 X 55 millimetr kattalikdagi och moviy rangdagi qattiq qog‘ozdan tayyorlanadi.
 Ilova varaqasi old tomonining yuqori qismida qizil rangda O‘zbekiston Respublikasi Davlat gerbi tasviri tushirilgan, gerbning o‘ng tomonida ikki satrda: “O‘zbekiston Respublikasi Oliy Majlisining deputati” so‘zlari bor.
 Guvohnoma ilova varaqasining qolgan matnlari qorada bosiladi.
 Ilova varaqasining markazida guvohnomaning tartib raqami va “Guvohnomaga” degan yozuv bo‘ladi. Mazkur matnning tagida deputatning familiyasi, ismi va otasi ismining bosh harflari hamda quyidagi mazmundagi matn bo‘ladi: “O‘zbekiston Respublikasi Oliy Majlisining deputati vakolatlari tugagunga qadar O‘zbekiston Respublikasi hududida barcha temir yo‘l, avtomobil, suv, ichki havo yo‘llarida hamda yo‘lovchilar tashuvchi shahar transportining barcha turlarida (taksidan va transport boshqa turlarining buyurtma yo‘nalishlaridan tashqari) bepul yurish huquqidan foydalanadi”.
 Pastga: “Oliy Majlis Raisining o‘rinbosari” degan matn yoziladi, Oliy Majlis Raisi o‘rinbosarining imzosi, ismi va otasining ismi bosh harflari, familiyasi qo‘yilib, Oliy Majlis muhri bosiladi.
 Ilova varaqasining orqa tomonida Oliy Majlis deputati uchun ayrim transport turlarida yurish qoidasining quyidagi matni bosiladi:
 1. O‘zbekiston Respublikasi Oliy Majlisining deputati guvohnomasini ko‘rsatib murojaat etgan taqdirda, temir yo‘l vokzali yoki bekatining, daryo porti yoki pristanining chiptaxonasi, shuningdek “O‘zbekiston havo yo‘llari” kompaniyasi yoki aeroport chiptaxonasi unga poyezdning yotog‘li yoki yumshoq o‘rindiqli vagonidan, barcha tabaqadagi kemalardan, samolyot yoki vertolyotdan navbatsiz joy berishi shart. Deputat sessiyaga borayotganida samolyot yoki vertolyot chiptasi uchishdan kamida ikki soat, boshqa hollarda kamida bir kun oldin beriladi.
 2. O‘zbekiston Respublikasi Oliy Majlisining deputati shaharlararo hamda shahar atrofiga qatnaydigan avtobuslarda tekin yurishga haqlidir. Bunda tegishli chiptaxona bepul chiptani navbatsiz berishi lozim.
 3. O‘zbekiston Respublikasi Oliy Majlisining deputati yo‘lovchilar tashuvchi shahar transportining barcha turlarida (taksidan va transport boshqa turlarining buyurtma yo‘nalishlaridan tashqari) va shahar atrofiga qatnaydigan poyezdlarda deputatlik guvohnomasi bilan tekin yurishga haqlidir.
 4. O‘zbekiston Respublikasi Oliy Majlisining deputati transportning har bir turida amal qilinayotgan me’yordagi qo‘l yukini bepul olib yurishga haqlidir”.
 1. O‘zbekiston Respublikasi Oliy Majlisi deputatining ko‘krak nishoni deputatga Oliy Majlis uning vakolatini to‘g‘ri deb topganidan keyin topshiriladi.
 2. Ko‘krak nishoni ko‘krakning chap tomoniga taqiladi.
 3. Oliy Majlisning vakolat muddati tugaganda yoki deputatning vakolati muddatidan ilgari to‘xtatilganda ko‘krak nishonini taqib yurish huquqi to‘xtatiladi. 
 Oliy Majlisning vakolat muddati tugaganidan keyin ko‘krak nishoni deputat etib saylangan shaxsda qoladi. Deputatning vakolati muddatidan ilgari to‘xtatilgan taqdirda ko‘krak nishoni O‘zbekiston Respublikasi Oliy Majlisi Kotibiyatining Umumiy bo‘limiga qaytarilishi kerak.
 “O‘zbekiston Oliy Majlisi” ko‘krak nishoni O‘zbekiston Respublikasi Davlat bayrog‘iga o‘xshatib ishlanadi.
 Deputat ko‘krak nishonining asosi mis quymadan tayyorlanadi, nishonning old tomoni moviy, oq va yashil rangdagi emal bilan qoplangan. Oq yo‘l moviy va yashil yo‘llardan qizil rang emal qoplangan hoshiya bilan ajralib turadi. Nishondagi tasvirlar, “Oliy Majlisi” degan yozuv, nishon qirralari hamda orqa tomoni zarhal qilib, “O‘zbekiston” degan yozuv esa qizil rangdagi emal bilan ishlangan.
 Nishon chap tomonining yuqori burchagida moviy fonda yarim oy va uning o‘ng tomonida o‘n ikkita besh qirrali yulduz tasvirlangan. Yarim oyning o‘ng tomoni bayroq dastasiga qaratilib, vertikal joylashtirilgan. Yulduzlar vertikal va gorizontal bo‘yicha quyidagi tartibda joylashtirilgan: yuqori qatorda — uchta yulduz, o‘rta qatorda — to‘rtta yulduz, quyi qatorda — beshta yulduz.
 Nishonning orqa tomonida saylov okrugi va deputat guvohnomasining tartib raqamiga mos keladigan raqam qo‘yilgan.
 Nishon to‘g‘nog‘ich bilan taqiladi.
 Nishonning kattaligi 27 X 18 millimetr.